Sótt um rannsóknaleyfi fyrir Hrafnabjargavirkjun Á ársfundinum var fjallað sérstaklega um orkulindir á Norðausturlandi . Bjarni sagði að orkulindirnar væru verulegar . Þær væru hins vegar dreifðar og þær þurfi að rannsaka betur . Á Norðurlandi má gera ráð fyrir að afl óbeislaðra orkulinda sé um 665 MW . Ef áhugasamur og traustur fjárfestir finnst sem vill nýta þessar auðlindir þarf að vinna töluverða grunnvinnu áður en nýting þessara auðlinda getur hafist . Undirbúningstíminn getur tekið 3 - 5 ár ef engir alvarlegir hnökrar koma í ljós . Ef fjárfestirinn vill byggja stórt álver í einum áfanga , svipað og Alcoa gerir og venjan er hjá stórum álfyrirtækjum , þarf mun lengri undirbúningstíma vegna þess hve mikið skortir á rannsóknir og undirbúning virkjana og flutningskerfis . Í máli Bjarna Bjarnasonar kom fram að Landsvirkjun sótti í lok síðustu viku um formlegt rannsóknaleyfi á Hrafnabjargavirkjun , sunnan við Mýri í Bárðardal , og einkaleyfi til rannsókna þar í 7 ár sem og einnig forgang til nýtingar á þeirri orku sem þar kann að vera . Í fyrirlestri Bjarna kom einnig fram að dýrt væri að byggja upp flutningskerfi fyrir orkuna á Norðurlandi og það gæti tekið langan tíma . Þeir virkjanamöguleikar sem eru á svæðinu gætu hentað litlu álveri , að stærðinni 90 til 100 þúsund tonn . Hins vegar er ólíklegt að nokkur festi fé í álveri af þeirri stærð nema gengið sé frá stækkunarmöguleikum samtímis . Bjarni nefndi einnig að jarðgufusvæðin væru sum lítið eða ekkert rannsökuð og línuleiðir væru sumar lítið kannaðar og óvíst væri um kostnað og leyfi . Því þarf að verja miklu fé til rannsókna og undirbúnings á næstu árum til að geta samið um frekari orkusölu . Því er samvinna um nýtingu orkulindanna er æskileg . Það eykur hagkvæmni í fjármögnun , byggingu og rekstri og einfaldar samningagerð við stóra orkukaupendur